钦定古今图书集成/明伦汇编/官常典/第649卷 > 郑洛书
## 钦定古今图书集成/明伦汇编/官常典/第649卷 > 郑洛书

按《松江府志》：“洛书字启范，福建莆田人。正德十二年
丁丑进士。除上海知县。县素称难治，洛书慈惠明敏，
凡讼听自息，有不息者，召而折之以理，平情而退。日
昃常垂帘屏坐，进诸生论经史，较其文艺。俗多火葬，
为立义冢。以习尚浮靡，且婚无载书，易速于讼。乃品
节为式，令社学师掌之。遂建社学九十六区，各建仓”
积谷。准常平法以备赈。论次乡贤、名宦，营葺社稷坛
𫮃。更定《邑志》。以赋法久弊，议均田为三则，奏上，未果
行。后巡抚林润定为三乡，本洛书议也。洛书常谒府
还，见水次有沉尸，压以石磨，密遣人侦之。村中民家
有石磨，失其牡，合之无异，摄讯具伏。又舟行，有焚尸
道左者，色甚恐，诘之曰：“吾嫂也。”数日，有以母亡不归
来告，因逮前焚尸者。鞫其人故无嫂，乃告者之母饰
金夜行被杀。即家发所劫金具在。其《摘发》类如此。